**Egy elnök jegyzete**

2010-es években ismerkedtem meg az Életet az Éveknek Szövetség klubjaival. Nagyon jól ismertem az Országos Szövetség elnökét, ő hívott, én megtisztelő feladatnak éreztem, bár már közel voltam a 70. életévemhez, de örömmel tettem eleget hívásának.

Illés Éva és Renfer István voltak a jelölő bizottság tagjai, akik azt javasolták, vállaljam el a budapesti szervezet elnökségét. Két társamat is akkor ismertem meg, akik az országos szövetségben önkéntesként dolgoztak, Medveczki Arankát és Csohány Gábort. Folyamatosan bővült a kör, a XIII. kerület helyet adott. Azon törtem a fejem, mi lehet az, ami Budapest időseinek a meglévő nagyon színes programok mellett, amit a kerületek, a városrészek az ottlakó időseknek nyújtanak, a Szövetség visszatérő programjai mellett - új és vonzó lehet.

Mivel korábban egyetemen tanítottam, és nemzetközi munkám során is a Harmadik Kor Egyeteme foglalkoztatott, a Fővárosi Önkormányzat és az ELTE jóvoltából a NYUBUSZ elnökével, Véghné Reményi Máriával kezdeményeztük és létrehoztuk a Harmadik Kor Egyetemét, amelynek minden előadása megtalálható az interneten, és ami az elmúlt két évben a járvány idején is működött. Sőt, most az energiaválság ellenére is működik! Új és fontos ismereteket nyújt az ELTE felkészült tanári kara a legkülönböző tudományos területekről, lehetőséget ad az idős korosztálynak az egyetemi életben való részvételre, fiatalokkal való együttműködésre.

Az egyes klubok élete nagyon gazdag programokban: kirándulás, közös kulturális és sportesemények. A baráti légkör erősítése mellett az információt tartottam a legfontosabbnak, s ezért hoztuk létre honlapunkat, ahol minden fontos információt, eseményt közlünk. A <https://www.bpeletetazeveknek.org> népszerű lett a tagság körében, s örömmel tölt el, hogy Zara Katalinnak köszönhetően a honlapunkat sokan szeretik.

Azon is gondolkodtam, hogyan oszthatjuk meg egymással életünk eseményeit, úgy, hogy okoljunk belőle. Ezért hoztuk létre az elmélyült felkészülést és elemzést igénylő Könyvklubot a Tabánban, a Fővárosi Szabó Ervin Könyvtár hálózatában. Köszönet Mátray Klementina fogadókészségéért. Több alkalommal a szerzőket is meghívtuk, akikkel bensőséges kapcsolatunk jött létre, s voltak olyan klubvezetők, akik a Márai Könyvtárban hallottak alapján meghívták a szerzőt a klubjukba. Minden hónapban egy könyvet olvasunk el, és átgondolva a könyv üzenetét, megbeszéljük a könyv hatását életünkre, gondolkodásunkra. Az utolsó négy évben 40 könyvet olvastunk el, és olyan kiváló írókkal találkoztunk, mint például, Gárdos Péter, Závada Pál, Kepes András, Spiró György, Bereményi Géza, Lévai Katalin, Szabó T. Anna, Péterfy Novák Éva, Bodor Johanna, Pataki Éva.

Az elmúlt évek feladatának tartottam *Budapest, a 150 éves város* minél jobb megismerését is. A Budapest másképp című havonta megszervezett séták is nagyon sok új ismertet nyújtottak, még annak is, aki nagyon jól ismeri a várost. Összeszokott társaság, akik mindent elolvasnak, megtanulnak szeretett városunkról, s az évek során ezt a tudást versenyeken kamatoztatják, és át is adják családjaiknak. Aradi Péter, a programvezető, pedig, a barátunk lett.

Nagyon sok egyéb, az országban, más megyei szervezetekben is működő programot szerveztünk, kezdeményeztünk az elmúlt 12 évben. Például, megszerveztük az az Esések Iskoláját, a Hajléktalan Szülök Gyerekeinek Óvodáját segítettük, a COVID árváknak készítettünk ajándékot, beteglátogató csoportot szerveztünk, s ezek sikere mindig örömmel töltött el.

Mindemellett sokat dolgoztam az érdekképviseletekben, (NYOK, NYUSZET, Fővárosi Idősek Tanácsa-FIT) képviselve Szövetségünket, s azt remélem volt, van hatása a munkámnak.

Elérve a 80. évet, lelkemben még őrzőm a kíváncsiságot, ezer szállal kötődünk egymáshoz, és remélem, Ady soraival élve, „ifjú szívekben él tovább” mindaz, amit elkezdtem. Végezetül Petőfi versét idézem, amikor majd tavasszal az új elnöknek ajánlom a feladatot: ”Folytasd te, barátom, teljes dicsőséggel!”

Talyigás Katalin